CELEX: 
Language: lv
Date: 2021-12-17 00:00:00
Title: KOMISIJAS DELEĢĒTĀ REGULA (ES) /.. ar kuru, precizējot kritērijus atkāpei no principa, ka apstiprinātu publicēšanas struktūru un apstiprinātu ziņošanas sistēmu uzraudzību veic Eiropas Vērtspapīru un tirgu iestāde, papildina Eiropas Parlamenta un Padomes Regulu (ES) 600/2014

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regula (ES) 2019/2175, ar kuru groza Regulu (ES) Nr. 600/2014 par finanšu instrumentu tirgiem (“Finanšu instrumentu tirgu regula” jeb “FITR”), tika publicēta Oficiālajā Vēstnesī 2019. gada 27. decembrī. No 2022. gada 1. janvāra regula piešķir Eiropas Vērtspapīru un tirgu iestādei (EVTI) tiešas atļauju piešķiršanas un uzraudzības pilnvaras attiecībā uz datu ziņošanas pakalpojumu sniedzējiem, izņemot apstiprinātas ziņošanas sistēmas (AZS) un apstiprinātas publicēšanas struktūras (APS), kurām, atkāpjoties no FITR un ņemot vērā to ierobežoto nozīmi iekšējā tirgū, atļauju izsniedz un kuras uzrauga dalībvalsts kompetentā iestāde. Komisijas pilnvaras pieņemt deleģētu aktu par šo atkāpi ir paredzētas FITR 2. panta 3. punktā. Izstrādājot deleģēto aktu, Komisija ņem vērā jebkuru vai visus šādus elementus: to, cik lielā mērā pakalpojumi tiek sniegti ieguldījumu brokeru sabiedrībām, kurām atļauja piešķirta tikai vienā dalībvalstī, darījumu ziņojumu vai darījumu skaitu un/vai to, vai AZS vai APS ietilpst finanšu tirgus dalībnieku grupā, kas darbojas pārrobežu mērogā.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija 2020. gada 18. jūnijā lūdza EVTI atzinumu (tehniskos ieteikumus) par Komisijas deleģētajām regulām, kas jāpieņem saskaņā ar FITR 2. panta 3. punktu. EVTI iesniedza tehniskos ieteikumus 2021. gada 23. martā.
            
            
               Pēc padziļinātas tehniskas izvērtēšanas EVTI no 2020. gada 20. novembra līdz 2021. gada 4. janvārim tehnisko ieteikumu ietvaros organizēja sabiedrisko apspriešanu par tehniskiem aspektiem iecerētajās deleģētajās regulās par atkāpi. EVTI ir saņēmusi piecas atbildes. Komisija vienkāršoja EVTI ierosināto metodiku, proti, četrus posmus aizstājot ar diviem. Vienkāršotā metodika nerada atšķirīgu rezultātu salīdzinājumā ar EVTI ierosināto. 
            
            
               Komisija 2021. gada 19. jūlijā apspriedās ar Eiropas Vērtspapīru komitejas ekspertu grupu (EVKEG) par EVTI tehniskajiem ieteikumiem un par šā deleģētā akta saturu. Attiecībā uz atkāpes noteikšanu daži EVKEG locekļi sniedza piezīmes, kas tika ņemtas vērā deleģētā akta projektā.
            
            
               Saskaņā ar principiem, kas noteikti Iestāžu nolīgumā par labāku likumdošanas procesu, deleģētā akta projekts bija publicēts Labāka regulējuma portālā atsauksmju sniegšanai četras nedēļas no 2021. gada 29. jūlija līdz 27. augustam. Saņemtās atsauksmes tika sīki izskatītas, pirms tika pieņemts lēmums turpināt minētā deleģētā akta pieņemšanu. Atsauksmes bija atšķirīgas, daži respondenti uzskatīja, ka atkāpe jāattiecina uz mazāku vienību skaitu, citi savukārt uzskatīja, ka uz lielāku vienību skaitu. Daži respondenti norādīja, ka tie vēlētos, lai pirms 2022. gada 1. janvāra būtu skaidrība par vienībām, uz kurām attieksies EVTI uzraudzība, un par maksu apmēru. Viens respondents argumentēja, ka kritērija, kurš paredz, ka vismaz 70 % ieguldījumu brokeru sabiedrību jāveic uzņēmējdarbība piederības dalībvalstī, rezultāts varētu būt tas, ka EVTI pārraudzība attiektos uz ziņošanas pakalpojumu sniedzējiem ar ļoti mazu klientu skaitu, kuri pārstāv nenozīmīgu visa ziņošanas pakalpojumu sniedzēju tirgus daļu. Komisija ņēma vērā šos apsvērumus un samazināja procentuālo daudzumu līdz 50 %. 
            
            
               Ietekmes novērtējums netika veikts, jo šajā regulā lielā mērā ņemti vērā EVTI tehniskajos ieteikumos ierosinātie pasākumi.
            
            
               3.DELEĢĒTĀ AKTA JURIDISKIE ASPEKTI
            
            
               Ierosinātās regulas 1. un 2. pantā ir paredzēti noteikumi attiecībā uz atkāpi no EVTI uzraudzības. Jo īpaši tie attiecas uz kritērijiem par to, vai pakalpojumi tiek sniegti ieguldījumu brokeru sabiedrībām, kurām atļauja piešķirta dažādās dalībvalstīs, un ziņojumu vai darījumu skaitu.
            
            
               Ierosinātās regulas 3. un 4. pantā ir paredzēti nobeiguma noteikumi. Šīs nodaļas pantos ir ietverti pārejas noteikumi un stāšanās spēkā.
            
            
               KOMISIJAS DELEĢĒTĀ REGULA (ES) …/..
            
            
               (17.12.2021)
            
            
               ar kuru, precizējot kritērijus atkāpei no principa, ka apstiprinātu publicēšanas struktūru un apstiprinātu ziņošanas sistēmu uzraudzību veic Eiropas Vērtspapīru un tirgu iestāde, papildina Eiropas Parlamenta un Padomes Regulu (ES) 600/2014
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) Nr. 600/2014 (2014. gada 15. maijs) par finanšu instrumentu tirgiem un ar ko groza Regulu (ES) Nr. 648/2012
                  1
               , un jo īpaši tās 2. panta 3. punktu,
            
         
         
            
               tā kā:
            
            
               (1)Ņemot vērā tirgus datu apstrādes pārrobežu dimensiju, datu kvalitāti un nepieciešamību gūt apjomradītus ietaupījumus un novērst iespējamo atšķirību negatīvo ietekmi gan uz datu kvalitāti, gan uz datu ziņošanas pakalpojumu sniedzēju darbu, ar Eiropas Parlamenta un Padomes Regulu (ES) 2019/2175
                  2
                Eiropas Vērtspapīru un tirgu iestādei (“EVTI”) tika nodotas atļauju piešķiršanas un uzraudzības pilnvaras attiecībā uz datu ziņošanas pakalpojumu sniedzēju darbībām Savienībā. 
            
            
               (2)Savukārt apstiprinātas publicēšanas struktūras (“APS”) un apstiprinātas ziņošanas sistēmas (“AZS”) ir atbrīvotas no EVTI uzraudzības un attiecīgi paliek valsts uzraudzības tvērumā, ja to darbībai ir ierobežota nozīme iekšējā tirgū. 
            
            
               (3)Pirmkārt, APS vai AZS darbības būtu jāuzskata par tādām, kurām ir ierobežota nozīme iekšējā tirgū, pamatojoties uz to klientu relatīvo skaitu, kuri veic uzņēmējdarbību dalībvalstīs, kas nav APS vai AZS piederības dalībvalsts. Ja APS vai AZS piedāvātie pakalpojumi lielā mērā ir pārrobežu pakalpojumi, atkāpe nebūtu jāpiemēro. Otrkārt, nozīme iekšējā tirgū būtu jāpamato uz kopējo paziņoto vai publicēto darījumu daļu, par ko ziņojušas vai ko publicējušas atsevišķas APS vai AZS. Ja šī daļa pārsniedz minimālo robežvērtību, nebūtu jāuzskata, ka darbībām ir ierobežota nozīme iekšējā tirgū. APS gadījumā aprēķina pamatā vajadzētu būt pārredzamības datiem, kas iesniegti Finanšu instrumentu atsauces datu sistēmā un Finanšu instrumentu pārredzamības sistēmā, bet AZS gadījumā aprēķina pamatā vajadzētu būt darījumu ziņojumiem, kas iesniegti kompetentajām iestādēm. 
            
            
               (4)Ja viens operators ekspluatē APS un AZS vai vairākas APS vai AZS, atkāpe no EVTI uzraudzības ir iespējama tikai tad, ja visām APS vai AZS ir tiesības uz atkāpi.
            
            
               (5)Lai nodrošinātu ar Regulas (ES) 2019/2175 4. pantu ieviestās jaunās uzraudzības sistēmas raitu darbību attiecībā uz datu ziņošanas pakalpojumu sniedzējiem, šai regulai būtu jāstājas spēkā nekavējoties un tās piemērošana jāsāk steidzamā kārtā, 
            
            
               IR PIEŅĒMUSI ŠO REGULU.
            
            
               1. pants 
               APS un AZS novērtēšana 
            
            
               1.Apstiprinātām publicēšanas struktūrām (“APS”) un apstiprinātām ziņošanas sistēmām (“AZS”) atļauju piešķir un tās uzrauga Direktīvas 2014/65/ES 4. panta 1. punkta 26. apakšpunktā definēta dalībvalsts kompetentā iestāde, ņemot vērā to ierobežoto nozīmi iekšējā tirgū, ja minēto APS un AZS darbības vidēji nepārsniedz nevienu no šīs regulas 2. pantā noteiktajām robežvērtībām. Ja viens un tas pats operators ekspluatē vairāk nekā vienu APS vai AZS, atkāpi piemēro tikai tad, ja neviena APS vai AZS darbība nepārsniedz 2. pantā noteiktās robežvērtības. 
            
            
               2.Atļaujas piešķiršanas nolūkā 2. pantā noteikto kritēriju novērtējumu pamato ar pieteikuma iesniedzēja sniegtajām turpmākās darbības aplēsēm. 
            
            
               3.EVTI katru gadu atkārtoti novērtē 1. punktā minētas APS vai AZS darbību nozīmi iekšējā tirgū, sākot no gada, kas seko pirmajam pilnajam kalendārajam gadam pēc atļaujas piešķiršanas. Šīs regulas 2. pantā minēto kritēriju novērtējumu pamato ar datiem, kas attiecas uz pilnu kalendāro gadu pirms atkārtotās novērtēšanas. 
            
            
               4.Ja, pamatojoties uz 3. punktā minēto atkārtoto novērtējumu divos secīgos gados, atkāpes no EVTI uzraudzības vai tās piemērošanas robežvērtības vairs nav izpildītas, EVTI uzraudzības piemērošanas vai atkāpes maiņa stājas spēkā nākamā gada 1. jūnijā.
            
            
               2. pants 
               Kritēriji, pēc kuriem nosaka atkāpi no EVTI uzraudzības
            
            
               1.Atkāpi no EVTI uzraudzības piemēro APS vai AZS, ja: 
            
            
               (a)APS un AZS sniedz pakalpojumus ieguldījumu brokeru sabiedrībām vai to vārdā, ievērojot Regulas (ES) Nr. 600/2014 20. un 21. pantā noteiktās pēctirdzniecības informācijas atklāšanas prasības vai minētās regulas 26. pantā noteikto ziņošanas prasību, ne vairāk kā trīs dažādās dalībvalstīs, bet vismaz 50 % no minētajām ieguldījumu brokeru sabiedrībām ir saņēmušas atļauju tajā pašā dalībvalstī, kurā atļauju saņēmusi APS vai AZS un
            
            
               (b)saskaņā ar Regulas (ES) Nr. 600/2014 20. panta 1. punktu APS publiski paziņoto darījumu skaits un to apjoms attiecībā uz kapitāla instrumentiem ir mazāks par 0,5 % no kopējā darījumu skaita vai apjoma, par ko visas APS ir paziņojušas saskaņā ar minētās regulas 20. panta 1. punktu, un to darījumu skaits, par kuriem APS ir paziņojusi saskaņā ar minētās regulas 21. panta 1. punktu, attiecībā uz instrumentiem, kas nav kapitāla vērtspapīru instrumenti, nepārsniedz 0,5 % no kopējā APS paziņoto darījumu skaita saskaņā ar 21. panta 1. punktu; un
            
            
               (c)to darījumu skaits, par kuriem AZS ir paziņojusi saskaņā ar Regulas (ES) Nr. 600/2014 26. panta 1. punktu un 26. panta 7. punktu, nepārsniedz 0,5 % no to darījumu kopējā skaita, par kuriem visas AZS paziņojušas saskaņā ar minētās regulas 26. panta 1. punktu un 26. panta 7. punktu.
            
            
               2.APS un AZS pēc pieprasījuma sniedz kompetentajai iestādei datus, kas ļauj novērtēt 1. punkta a) apakšpunktā noteikto kritēriju.
            
            
               3. pants 
               Pārejas noteikums
            
            
               Šīs regulas 1. panta nolūkiem EVTI veic sākotnējo novērtējumu par 2. pantā uzskaitītajiem atkāpes kritērijiem. Šāda sākotnējā novērtējuma pamatā ir dati par 2021. gada pirmajiem sešiem mēnešiem.
            
         
         
            
               4. pants 
               Stāšanās spēkā un piemērošanas diena
            
            
               Šī regula stājas spēkā un ir piemērojama trešajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 17.12.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 173, 12.6.2014., 84. lpp. 
               
               
                  
                     (2)
                  
                        Eiropas Parlamenta un Padomes Regula (ES) 2019/2175 (2019. gada 18. decembris), ar kuru groza Regulu (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), Regulu (ES) Nr. 1094/2010, ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), Regulu (ES) Nr. 600/2014 par finanšu instrumentu tirgiem, Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un Regulu (ES) 2015/847 par līdzekļu pārvedumiem pievienoto informāciju (OV L 334, 27.12.2019., 1. lpp.).